Flere større danske virksomheder beder nu regeringen om at aflyse den bebudede annoncekampagne, som skal få asylsøgere til at fravælge Danmark, skriver Jyllands-Posten.

For annoncerne vil sende det klare signal, at Danmark er et lukket land, og det kan forværre erhvervslivets mulighed for at rekruttere arbejdskraft og gøre det sværere at eksportere til visse markeder, lyder det fra Grundfos.

Læs også : Støjberg vil skræmme flygtninge væk fra Danmark med avisannoncer

- Regeringen indrykker helsidesannoncer, hvor vi fortæller mennesker, at vi helst ikke vil se dem. Det bliver vi ikke rigere af, det bliver vi kun fattigere af, så herfra er anbefalingen at aflyse initiativet, siger kommunikationsdirektør i Grundfos Kim Nøhr Skibsted.

Uforstående overfor annoncekampagne

Også Hos Microsoft Development Center Copenhagen, hvor der er ansatte fra 40 forskellige lande, er man uforstående overfor Venstres annoncekampagne.

Administrerende direktør Charlotte Mark frygter, at kandidaterne stopper med at interessere sig for Danmark som et land at komme til, hvis retorikken fortsætter med at være "så stram og unuanceret".

Læs også : Venstre vil ikke tøve med flere asylstramninger

Overordnet set er det et eksempel på, at tonen er blevet for hård i forhold til udlændinge, det kan jo bekymre, hvilke konsekvenser det får for væksten i Danmark. Carsten Hoeck, koncernchef i Norisol

- Man bør droppe kampagnen, siger hun til avisen.

- Tonen er blevet for hård

Den danske koncern Norisol med 1.500 medarbejdere fordelt i Danmark, Norge og Sverige ryster også på hovedet af den bebudede annoncekampagne.

Læs også : Venstres top afviser intern kritik af Støjbergs asylkampagne

- Overordnet set er det jo bare et eksempel på, at tonen er blevet for hård i forhold til udlændinge, og det kan jo bekymre, hvilke konsekvenser det får for væksten i Danmark, siger koncernchef Carsten Hoeck.

Venstre afviser kritikken og siger til Jyllands-Posten, at regeringen holder fast i kampagnen.